Source: https://szegeditorvenyszek.birosag.hu/sajtokozlemeny/20190614/tajekoztatas-masodfoku-vegzesrol-felteteles-szabadsagra-bocsatas
Timestamp: 2019-09-22 04:42:46
Document Index: 12491183

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Tájékoztatás másodfokú végzésről - feltételes szabadságra bocsátás | Szegedi Törvényszék
Megjelenés ideje: 2019. június 14., 14:06
Az elsőfokú bíróság a feltételes szabadságra bocsátást elrendelő döntését az elítélt meghallgatásán előadottakra, a büntetés-végrehajtási intézet által adott véleményre, valamint a rendelkezésre álló egyéb iratokra alapozta. A bíróság vizsgálta az elítélt későbbi életvezetésével kapcsolatos szándékát, melynek eredményeként azt állapította meg, hogy megfelelő ellenőrző és egyúttal segítő intézkedés alkalmazásával, így pártfogó felügyelettel valószínűsíthető, hogy a büntetés céljának eléréséhez az elítélt vonatkozásában további szabadságelvonás már nem szükséges.
A bíróság végzésével szemben az ügyész jelentett be fellebbezést az elítélt feltételes szabadságra bocsátásának mellőzése érdekében.
A Szegedi Törvényszék másodfokú tanácsa a büntetés-végrehajtási bíró végzésének felülvizsgálatát elvégezte, és úgy ítélte meg, hogy a lefolytatott eljárás alapján helytállóan következtetett az elsőfokú bíróság arra, hogy az elítélt büntetés-végrehajtási intézetben tanúsított magatartása kifogástalan, melyből az a következtetés vonható le, hogy a feltételes szabadságra bocsátás engedélyezése mellett is elérhetőek a büntetés céljai, továbbá helyesen járt el akkor mikor a feltételes szabadság próbaidejének tartamára elrendelte az elítélt pártfogó felügyeletét, amellyel életvitele rendszeres figyelemmel kísérése biztosított lesz.
Mindezek alapján a másodfokú bíróság az ügyész által előterjesztett fellebbezést alaptalannak ítélte és az elsőfokú bíróság végzését helybenhagyta. Ezzel a döntés véglegessé vált.
Szeged, 2019. év június hó 17. napján